مساء الخير اخوتي الغالين
طبعا مثل متدرون اليوم جانت عندي المقابله الاولى بال يو ان مال عمان بعد ان سجلت قبل شهر من الان طبعا انشتلت شتله مو طبيعيه من ساعه 8 اني هناك قابلت ساعه بال2 الظهر و اتخيلوا التعاسه و العذاب و التعب هاي عود اني ماخذ كتاب ويايه و كاعد دااقره هههههه بس كضيتها املي استمارات للناس و اساعدهم بيها و افتريت عليهم واحد واحد اخاف احد منهم محتاج مساعده طبعا بالقاعه جان اكو 140 نفر بالتمام و الكمام حسبتهم حساب يد و انتوا اتخيلوا العدد بحيث نطيت مكاني لرجل كبير بالسن علمود يرتاح
المهم صاحوا رقمي اخذت الاستماره مليتها بالمعلومات المطلوبه و كعدت انتظر يجي دوري بالمقابلات الا ان صاحوا رقمي جان 16 بس 160 عبالك لان وحدي مو عائله فشمروني بالنهايه ! المهم جتي بنيه صدقه لجمالها
كالتلي استاذ فلان ممكن تتفضل معي كتلها اووو يمعوده صارلي 6 ساعات انتظرج صدك جذب بس تعالوا اخذتني للغرفه مالتها كعدتني كبالها و هي كعدت على كومبيوترها و بدت تطبع باصابعها صدقه للسرعه طبعا هي صايره كباب من التعب و بدينا نسولف شنو و منو شمخلص منو اهلك وين جنت ابغداد ليش طلعت منو تتوقع راد يكتلك و ليش و شنو علاقات و اهلك شنو و منو و يشتغلون و سالت ع العسكريه و دفتر الخدمه كتلها اني مخادم لان عمري صغير ملحكت ! المهم ظلت تكتب و سالتني بس على تاريخ واحد هو يوم محاولة الاغتيال و شصار و شون تصرفت و السياره و لونها و رقمها و شنو السياره الي ضربتك و شكد جانوا بيها طبعا مردتني مرد بالاسئله تكول مال محلفين مو مقابله اولى المهم كالتلي شعندك اثباتات و اني هم مقصرت يمكن نطيتها صندوق فايلات و اوراق و صور جان تكولي لالالا شو هاذ يا زلمه كثير ما بدي عاد هي اخذت من الصور الي يعجبها و اخذت التهديدات و الشهادات مالتي بس المشكله عافت سنوية السياره و صور السياره من مضروبه طلقات كالت مالها داعي ملفك كامل ميحتاجله بعد شي ها و سالتني على الامراض الي عندي المزمنه فكتلها شنو الي عندي بس ماعندي تقارير عاد هي كالت روح للكاريتاس سوي تقارير و ضيفها بالفايل و لو انت ذاكر عندك امراض مزمنه المهم هذا الحجي من ال2 الظهر لل 4 خلصت و كالت اسفه استاذ غلبتك معي شو بدك مني هلا كتلها حمايه جان تكولي يعني بس ورقة حمايه كتلها لالالا يمعوده توطين لبلد ثالث جان تكول انا سعيده بمعرفتك استاذ و ان شاء الله بنتصل فيك لو حصل اي تقدم بملفك و طلعت انطتني الورقه مال الحمايه و عاشوا عيشه سعيده
هسه اني ضجت لان ماخذت اوراق السياره و لا صور السياره المضروبه مالتي كالت ما احتاجها
و ميندرى شكد رح يطول فايلي بالحمايه الله يستر اريد رايكم اخوتي
تحياتي
محبكم الن